Bekoor deur Rusland: ‘Oekraïne is korrup en Rusland moet opruim’‘n Man hou die Oekraïense vlag vas. (Foto: Thomas Sjoerup/Ritzau Scanpix/AFP) In die eerste aflewering, “Waar kom bekoring met Rusland vandaan?”, is daar onder meer gekyk na die Weste wat in Rusland se agterplaas ingemeng het. Hier volg die tweede aflewering: “Oekraïne is korrup, vol Nazi’s en onderdruk die Russiese minderheid en Rusland moet dus opruim” Sonder twyfel is Oekraïne een van die mees korrupte lande in Europa: die land is nommer 122 (uit 180) op die korrupsie-indeks van Transparency International. Rusland is egter die verkeerde land om as voorbeeld vir goeie bestuur en goeie administrasie te gebruik: die land staan op nommer 136 van die lys en is dus nog heelwat meer korrup as Oekraïne. Afgesien daarvan is korrupsie geen rede om ŉ land binne te val nie. Ook die gereelde verwysing van die kant van Rusland na “Nazi’s wat Oekraïne beheer en uitgeroei moet word”, is propaganda. Dit is trouens die ou Sowjetunie se taal, om elke misdaad en aanval te regverdig met die glorieryke stryd teen watter boosheid ook al. Oekraïne is beslis nie ŉ Nazi-staat nie, al is daar − soos in enige land (ook Rusland) − groepe wat ultra-nasionalisties of dan Nazi’s is. Wat die onderdrukking van die Russiese minderheid betref, is dinge nie so eenvoudig nie. Amper die helfte van Oekraïne se mense praat Russies as moedertaal. Die gebiede waar Russiessprekendes veral sterk verteenwoordig is − die Krim-skiereiland en die distrikte Luhansk en Donetzk − is reeds sedert 2014 onder Russiese beheer, oftewel onder beheer van Russiese separatiste. Sedertdien is daar gereeld skermutselings tussen die separatiste en die Oekraïniese weermag, wat die gebied probeer herower. Ook het Oekraïniese nasionalisme as reaksie op die besetting van belangrike dele van sy grondgebied toegeneem. Geen kant is hier onskuldig of het skoon hande nie. Daar is bewerings van ŉ massaslagting van Russiessprekendes in 2016 in die separatiste-gebiede. Indien dit egter werklik so is, is die vraag hoekom Rusland dit dan nie by die Verenigde Nasies (VN) aanhangig gemaak het nie. Dit blyk dat die Russiessprekende Oekraïners, van wie slegs ŉ klein deel by Rusland wil aansluit, deur Wladimir Poetin as pion gebruik word om die aanval te regverdig. Blykbaar het die tydpunt van die aanval meer te doen met die swak leierskap van die VSA se president Joe Biden, wat so dramaties in Afghanistan bewys is, en bitter min met die Russiese minderheid. “Oekraïne is ŉ kunsmatige land, sonder identiteit en historiese wortels, en het daarom geen bestaansrede nie” Natuurlik is dit waar dat Oekraïne in sy geskiedenis slegs vir ŉ kort tyd na die Eerste Wêreldoorlog onafhanklik was (en weer sedert 1991), en dat Rusland ŉ baie langer geskiedenis as dié staat het. Ook is die Oekraïniese identiteit steeds aan die ontwikkel en is dit ŉ land wat in ŉ sekere sin kunsmatig geskep is uit brokstukke van ander state soos Pole, die vergane Oostenryk-Hongarye, Rusland en Roemenië. Vir die grootste deel van sy geskiedenis was dit ten nouste met Rusland verbonde. Nietemin het daar ŉ eie identiteit ontwikkel en is dit, veral nou deur die oorlog, sterker as ooit. Verder is Rusland ook geen geslote en homogene staat nie, maar in die eerste plek ŉ ryk wat swakker volke verower en onderdruk het en nog steeds doen. Die meeste state in die wêreld is kunsmatig en relatief jonk (dink maar aan Suid-Afrika), maar dit is geen regverdiging vir ŉ aanval nie. Die internasionale reg tref ook geen onderskeid tussen eerste- en tweedeklasstate nie, alhoewel die vyf permanente lede van die VN se veiligheidsraad (waaronder Rusland) natuurlik internasionaal meer gewig dra, en daarom eintlik juis moet toesien dat oorloë verhoed word. Ter afsluiting: ŉ mens kan Rusland bewonder vir sy kultuur, vir sy briljante skrywers en komponiste. Die gewone mense is, soos orals in die wêreld, lief vir hulle land en hulle gesinne en besig met die daaglikse oorlewingstryd. Die politiek van Rusland was egter nog altyd een van verowering en onderdrukking, of dit nou onder die tsaar, onder die kommuniste (wat verreweg die ergste was) of onder die Poetin-bewind is.